text: Vejle Stadion bliver til Jokri Park
  18 marts 2010 kl. 08.53
  Vejle Stadion skifter i morgen navn til Jokri Park.
  Johnny Kristiansen, indehaver af Jokri A/S og bestyrelsesmedlem i VB's professionelle afdeling, har købt stadionnavnet de næste fem år. Det skriver Vejle Amts Folkeblad torsdag.
  - Det er et stort sponsorat, og det sætter en streg under, at der er folk, som tror på klubben og vores kurs, siger Henrik Tønder, ordførende direktør i VB.
  
  Tilbage i bestyrelsen
  Johnny Kristiansen afløser Vejle Kommune som sponsor af navnet på stadion. Kommunen købte retten til stadionnavnet, da VB tog det ny stadion i brug for cirka to år siden.
  Johnny Kristiansen, indehaver af Jokri A/S, vil bruge millioninvesteringen i stadionnavnet til at markedsføre selskabet såvel lokalt som nationalt.
  - Selskabet beskæftiger sig med meget andet end ejendomshandel og rengøring. Det vil vi gerne have markedsført. Og så investerer jeg også gerne i Vejle Boldklub, der har et stort plads i mit hjerte.
  Johnny Kristiansen kom for nylig tilbage i bestyrelsen i Vejle Boldklub Holding efter et par års pause.
  